Tul dawn l-aħħar 10 snin, il-liġi ewlenija tal-UE dwar is-sustanzi kimiċi (“REACH”) tejbet sew il-ħarsien tas-saħħa tal-bniedem u tal-ambjent, u tat spinta lill-alternattivi għall-ittestjar fuq l-annimali. Il-Kummissjoni llum qed tipproponi azzjonijiet li jkomplu jibnu fuq dan u jiffaċilitaw l-implimentazzjoni tar-REACH. Is-sustanzi kimiċi jinsabu f'kull qasam ta' ħajjitna, kemm fix-xogħol kif ukoll fil-prodotti li nixtru, bħal ħwejjeġ, ġugarelli, għamara u apparati elettrodomestiċi. Is-sustanzi kimiċi huma essenzjali għal ħajjitna ta' kuljum, iżda xi wħud minnhom jistgħu jkunu ta' riskju għas-saħħa tal-bniedem u għall-ambjent. Ir-rieżami tar-REACH li ġiet ippubblikata llum turi li bis-saħħa tar-Regolament dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH), il-kumpaniji u l-awtoritajiet fl-UE qegħdin jiżguraw l-użu ta' dawn is-sustanzi kimiċi fis-sikur, u l-eliminazzjoni gradwali tas-sustanzi perikolużi. Il-Kummissajru għas-Suq Intern u l-Industrija Elżbieta Bieńkowska qalet: “Ir-REACH hija l-iżjed leġiżlazzjoni avvanzata u komprensiva dwar is-sustanzi kimiċi fid-dinja, u hemm bosta ġurisdizzjonijiet li segwew fil-passi tal-UE fir-regolamentazzjoni tas-sustanzi kimiċi. L-industrija tal-UE issa qiegħda tagħmel mod li s-sustanzi kimiċi jkunu aktar sikuri għaċ-ċittadini u għall-ambjent. Hemm bżonn li nkomplu nibnu fuq dan is-suċċess u niżguraw li l-manifatturi tal-UE ma jiffaċċawx żvantaġġi kompetittivi mqabbel mal-manifatturi ta' barra l-UE, b'mod speċjali billi niżguraw li l-prodotti impurtati jikkonformaw mar-regoli tal-UE dwar is-sustanzi kimiċi.” Il-Kummissarju għall-ambjent Karmenu Vella qal: “Il-maġġoranza tal-Ewropej jinkwetaw li jiġu esposti għal sustanzi kimiċi perikolużi. Permezz tar-REACH l-UE qiegħda tindirizza t-tħassib tagħhom, tiġġenera l-għarfien dwar is-sustanzi kimiċi u tipprojbixxi dawk li huma dannużi mis-suq tal-UE. Ir-REACH qiegħed diġà jispira lil pajjiżi oħra biex jilleġiżlaw dwar is-sustanzi kimiċi, u aktar ma jsir titjib, aktar inkunu nistgħu nħarsu s-saħħa taċ-ċittadini u lill-ambjent.” Ir-REACH il-ħin kollu qed jissarraf f'riżultati konkreti għaċ-ċittadini Ewropej: o Il-projbizzjoni tas-sustanzi kimiċi dannużi: Inħarġu 18-il restrizzjoni għal gruppi differenti ta' sustanzi bħall-kromju, in-nikil u ċ-ċomb fil-prodotti għall-konsumaturi; il-bisfenol A, li huwa sustanza kimika li tfixkel is-sistema endokrinali, li jinsab fir-riċevuti tal-cash registers, kif ukoll il-komposti tan-nonilfenol, li huma tossiċi għall-ambjent akkwatiku u li jinsabu f'xi drappijiet. o L-użu ta' sustanzi alternattivi aktar sikuri minflok dawk li huma l-iżjed perikolużi (“sustanzi li qajmu ħafna tħassib”): S'issa ġew identifikati 181 sustanza kimika li jista' jkollhom effetti serji fuq is-saħħa tal-bniedem u fuq l-ambjent, u 43 minnhom qegħdin fil-”Lista għall-awtorizzazzjoni tar-REACH”. Dan ifisser li l-kumpaniji jridu jiksbu awtorizzazzjoni biex jużaw dawn is-sustanzi, u li dawn qegħdin jintużaw dejjem inqas hekk kif isiru disponibbli alternattivi tajbin. Biex ikun hemm ħarsien aħjar tal-konsumaturi, tal-ħaddiema u tal-ambjent, il-Kummissjoni llum qed tipproponi għadd ta' azzjonijiet konkreti li jtejbu l-implimentazzjoni tar-REACH. Dawn il-miżuri qegħdin jiġu proposti biex tittejjeb il-kwalità tad-dossiers ta' reġistrazzjoni li jippreżentaw il-kumpaniji, biex jitħaffef il-proċess sħiħ tal-awtorizzazzjoni, u biex jiġu żgurati kundizzjonijiet ekwi bejn il-kumpaniji fl-UE u dawk barra mill-UE. Il-Kummissjoni trid tgħin lill-SMEs iżjed biex jikkonformaw u trid issaħħaħ lill-awtoritajiet nazzjonali fl-infurzar. Il-Kummissjoni tixtieq ukoll ittejjeb il-konsistenza tar-REACH mal-leġiżlazzjoni dwar il-ħarsien tal-ħaddiema u dwar l-iskart. Jinsabu aktar dettalji hawn. Il-passi li jmiss Il-Kummissjoni se tiddiskuti r-riżultati u l-azzjonijiet ta' segwitu tat-tieni rieżami tar-REACH mal-Istati Membri, mal-Parlament Ewropew u mal-partijiet ikkonċernati f'konferenza pubblika li hija ppjanata biex issir f'Ġunju tal-2018. Kuntest Ir-REACH huwa r-Regolament Ewropew dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi. Dan daħal fis-seħħ fl-2007, u ħa post il-qafas leġiżlattiv tal-UE dwar is-sustanzi kimiċi li kien hemm qabel u li kien ġie stabbilit bejn is-snin sittin u sebgħin. Fil-prinċipju, ir-REACH japplika għas-sustanzi kimiċi kważi kollha. Bi qbil mal-prinċipju li “min iniġġes, iħallas”, ir-REACH poġġa l-piż tal-provi fuq l-industrija, u b'hekk għamilha responsabbli għas-sikurezza ta' min jiġi f'kuntatt mas-sustanzi kimiċi tul il-katina tal-provvista. Il-kumpaniji jeħtiġilhom jidentifikaw u jiġġestixxu r-riskji mis-sustanzi kimiċi, u juru kif dawn is-sustanzi jistgħu jintużaw b'sikurezza. Ir-REACH jeħtieġ forom ġodda ta' kooperazzjoni fost il-kumpaniji, biex itejbu l-komunikazzjoni tul il-katina tal-provvista, u biex jiżviluppaw ukoll l-għodod li jiggwidaw u jgħinu lill-kumpaniji u lill-awtoritajiet pubbliċi biex jimplimentawh. Ir-reġistrazzjonijiet bdew fl-2009, u l-ewwel data ta' skadenza għar-reġistrazzjoni kienet fl-2010. Il-prereġistrazzjonijiet (li huma meħtieġa biex wieħed ikun jista' jirreġistra s-sustanzi eżistenti sad-dati ta' skadenza mtarrġa) saru fl-2008. Il-31 ta' Mejju 2018 se tkun l-aħħar data ta' skadenza għall-kumpaniji biex jirreġistraw is-sustanzi kimiċi kollha li jiġu mmanifatturati fl-UE, jew li jiġu importati jew introdotti fis-suq tal-UE fi kwantità ta' iktar minn tunnellata fis-sena. Dan ir-rapport huwa t-tieni rieżami tar-REACH. Minn mindu twaqqfet l-Aġenzija Ewropea għas-Sustanzi Kimiċi (ECHA) fl-2007, din kellha rwol importanti fl-implimentazzjoni tal-proċessi kollha tar-REACH. L-ECHA għandha l-akbar bażi tad-dejta dwar is-sustanzi kimiċi fid-dinja, u tagħti aċċess online faċli għad-dejta dwar is-sikurezza tas-sustanzi kimiċi. L-ECHA timplimenta wkoll leġiżlazzjoni oħra li hija marbuta mas-sustanzi kimiċi, u hija mistennija li ssir punt ta' referenza għall-ġestjoni sostenibbli tas-sustanzi kimiċi. Għal aktar informazzjoni Memo Komunikazzjoni tal-Kummissjoni: Rapport ġenerali dwar it-tħaddim tar-REACH u rieżami ta' xi elementi - Konklużjonijiet u Azzjonijiet Dokument ta' ħidma tal-Persunal tal-Kummissjoni